Bejaardes glo op kleinhoewe gemartelArgieffoto: Lorraine Claasen Die polisie het ŉ ondersoek van stapel gestuur nadat ŉ bejaarde egpaar Saterdag in die vroeë oggendure op ŉ kleinhoewe buite Krugersdorp aan die Wes-Rand aangeval en na bewering met kookwater gemartel is. Kapt. Kay Makhubele, provinsiale polisiewoordvoerder vir Gauteng, het Maandag aan Maroela Media gesê die egpaar, albei in hul 70’s, is Saterdag omstreeks 03:00 in hul huis op ŉ kleinhoewe in die Tarlton-omgewing deur ŉ onbekende aantal aanvallers oorval en beroof. Maroela Media het verneem die man en sy vrou is tydens die voorval vasgebind en aangerand. Die man is bedlêend en is glo met kookwater gemartel. Die aanvallers wou ook glo die vrou met ŉ strykyster brand, maar iets het hulle versteur en hulle het na bewering met ŉ vuurwapen en geld op die vlug geslaan. Die vrou kon daarin slaag om haarself ná drie uur te bevry, waarna sy hulp van die bure ontbied het. Makhubele wou nie bevestig of die slagoffers wel gemartel is nie. Hy het bevestig dat huisware tydens die voorval geroof is, maar kon nie presies sê wat nie. Alle omstandighede rakende die voorval sal egter ondersoek word. Hy het gesê die slagoffers is na ŉ hospitaal geneem vir mediese behandeling. Hul toestand kon nie dadelik bevestig word nie. Die Tarlton-polisie ondersoek ŉ saak van huisroof. Niemand is nog in verband met die voorval in hegtenis geneem nie.